Pro s’isposonzu d’Elena

Elena cara, oe chi t’isposas
e t’avvias pro ateru destinu
de friscas e biancas bellas rosas

Ti cheria ammantare su camminu
pro chi tue adorada fiza mia
cun su tu’istimadu Giovanninu,

Hapedas modde e facile sa via,
ca est s’umana vida fatigosa
e de graes perigulos condia.

Ma sa fiamma santa e generosa
de s’amore bos lugad’in s’istrada
che i sa die d’oe luminosa.

Sa domo nostra restad’ispozada
ca tue partis cara criadura,
tantu chi mamma tua nd’est turbada,

E babbu in tanta festa est in tristura;
ca tue ai custu coro chi hat suffridu
fisti una contina e dulche cura.

A sos amigos do’ unu cumbidu
e a tie su coro tott’intreu
chi sempre in dogni passu t’ha sighidu.

Gai o fiza t’accumpagne Deu
cun Giuanne, e bos diat benes tantos
comente bramat custu coro meu.

Fizos hapedas fideles e santos
chi deo pota in benugios ninnare
cantend’a issos sos ultimos cantos

Chi s’ispiritu m’had’a ispirare.